To nordjyske forbrændingsanlæg skal snart være med til at skaffe godt 13.000 tons døde mink af vejen. Det er Reno Nord i Aalborg og AVV i Hjørring, der er blandt de anlæg, der skal afbrænde de mink, som tilbage i november blev gravet ned i Nørre Felding og Kølvrå i Midt- og Vestjylland. Det skete i forbindelse med beslutningen om at aflive alle danske mink for at undgå coronasmitte. Og hos Reno Nord er man klar til opgaven, hvor man torsdag modtager de første mink til en prøveafbrænding. Driftschef Henrik Skov fra Reno Nord forklarer, at de døde mink bliver blandet med andet affald, når de skal brændes af, hvorefter de bliver til strøm og varme til forbrugerne. Der er tidligere blevet brændt mink af på Reno Nord i forbindelse med efterårets masseaflivning, men de mink, der skal brændes af nu, har været gravet ned siden november. - Vi ved ikke helt, hvilken konsistens minkene har, det må vi se på torsdag. Men vi har en forventning til, at de skal blandes lidt mere omhyggeligt, end dem vi brændte af i efteråret, så vi får det rette mix i vores anlæg, siger Henrik Skov. Forventer ikke lugtgener Han forventer ikke, at der vil være lugtgener i forbindelse med afbrændingen af de opgravede mink, blandt andet fordi afbrændingen foregår ved 1000 grader, og røgen vil efterfølgende blevet filtreret gennem kulfiltre. - Systemet er beregnet til, at det ikke skal lugte, og vi vil gøre vores yderste for, at det ikke kommer til at lugte, siger Henrik Skov. Også hos forbrændingsanlægget AVV Hjørring er man klar til at tage imod de opgravede mink fra Midtjylland. Affaldschef Michael Bering forklarer, at AVV ikke er med i den prøveafbrænding, der finder sted hos andre forbrændingsanlæg i Danmark fra på torsdag. - Vi har tidligere brændt mink af og kender vores kapacitet, siger Michael Bering. Vil brænde mink af om aftenen og natten AVV modtager de første opgravede mink den 23. juni, og planen er, at der skal brændes mink af i tre uger frem til den 15. juli. - Vi har kapacitet til 30 tons om dagen, så i alt har vi budt ind på at afbrænde 700 tons døde mink, siger Michael Bering. Han forventer lige som hos Reno Nord, at afbrændingen ikke kommer til at give lugtgener. - Vi har langt til de nærmeste naboer, og derudover har vi undertryk i vores affaldssilo, og vi vil kun modtage de døde mink i tidsrummet mellem klokken 20 til 22 for at ikke at genere vores øvrige transportører, der leverer affald til forbrænding, siger Michael Bering.

Opsummering:
Reno Nord og AVV i Hjørring skal være med til at brænde de opgravede mink fra Midt- og Vestjylland af.